2-199/5-15 іс

**ШЕШІМ**

**КАЗАҚСТАН РЕСПУБЛИКАСЫ АТЫНАН**

2015 жылдың 24 ақпаны Атырау қаласы

Атырау облысының мамандандырылған ауданаралық экономикалық соты құрамында төрағалық етуші судья Хасан С.Қ., сот отырысының хатшысы Ә.А.Амантай болып, прокурор Ж.Ж.Дияровтың, 2015 жылдың 06 қаңтарындағы сенімхат негізінде талап қоюшының өкілі Э.А.Мадированың, 2014 жылдың 18 желтоқсанындағы сенімхат негізінде жауапкердің өкілі А.М.Дюсемалиеваның, 2015 жылдың 21 қаңтарындағы сенімхат негізінде жауапкердің өкілі А.Н.Актанованың қатысуымен, ашық сот отырысында «Қазақстан Республикасының Энергетика министрлігі Мұнай-газ кешеніндегі экологиялық реттеу, бақылау және мемлекеттік инспекция комитетінің Атырау облысы бойынша Атырау облысы бойынша экология департаменті» республикалық мемлекеттік мекемесінің «Теңізшевройл» жауапкершілігі шектеулі серіктестігінен мемлекет пайдасына 6 183 525 теңге қоршаған ортаға келтірілген залал құнын өндіру туралы талап арызымен қозғалған азаматтық істі қарап,

**а н ы қ т а ғ а н ы :**

«Қазақстан Республикасының Энергетика министрлігі Мұнай-газ кешеніндегі экологиялық реттеу, бақылау және мемлекеттік инспекция комитетінің Атырау облысы бойынша Атырау облысы бойынша экология департаменті» республикалық мемлекеттік мекемесі (әрі қарай Экология депертаменті) сотқа берген талап арызында «Теңізшевройл» жауапкершілігі шектеулі серіктестігін (бұдан әрі жауапкер) кезектен тыс тексеру кезінде серіктестіктің Кешенді технологиялық желілер аумағында 23 GС-201.4 компрессорының тоқтап қалуы салдарынан 0,26812 тонна мөлшерінде шикі газ алауда жағылып, атмосфералық ауаға эмиссияға рұқсатсыз атмосфералық ауаға эмиссияға рұқсатсыз 0,1650 тонна ластауыш заттың шығарылғандығы нәтижесінде қоршаған ортаны ластағандығын көрсетіп, жауапкерден 6 183 525 теңге қоршаған ортаға келтірілген залалдың құнын мемлекет пайдасына өндіруді сұраған.

Сот отырысында талап қоюшының өкілі Э.А.Мадирова талабын толықтай қуаттап, экологиялық құқық бұзушылықтар жасаған тұлғалар өздері келтірген залалды өтеуге міндеттілігін түсіндіріп, талапты толықтай қанағаттандыруды, жауапкерден барлығы 6 183 525 теңге қоршаған ортаға келтірілген залал құнын мемлекет пайдасына өндіруді сұрады.

Сот отырысына жауапкердің өкілі Дюсемалиева А.М., Актанова А.Н. талап арызды мойындамай, қоршаған ортаға ешқандай залал келтірілмегендігін, талап қоюшының қоршаған ортаға келтірілген залалды дәлелдемегендігін түсіндіріп, талапты қанағаттандырудан бас тартуды сұрады.

Сот тараптар өкілдерінің түсініктемесін, прокурордың талапты қанағаттандыру туралы қорытындысын тыңдап, іс-материалдарын зерттеп, келесі тұжырымға келді.

Қазақстан Республикасының Экологиялық кодексінің 69 бабының 1 тармағына сәйкес қоршаған ортаға эмиссияларды жүзеге асыратын табиғат пайдаланушылар қоршаған ортаны қорғау саласындағы уәкiлеттi органнан қоршаған ортаға эмиссияларға рұқсат алуға мiндеттi.

Экологиялық кодекстің 12  бабының 3 тармағына сәйкес қоршаған ортаға эмиссияларды жүзеге асыратын табиғат пайдаланушылардың арнайы табиғат пайдалану құқығын жүзеге асыруына экологиялық рұқсаттар болған кезде ғана жол берiледi.

Экологиялық кодекстің 321 бабының 1 тармағына сай экологиялық құқық бұзушылықтар жасаған тұлғалар өздері келтірген залалды өтеуге міндетті.

Аталған бабтың 2 тармағының 3 және 4 тармақшаларына сәйкес қоршаған ортаны өз бетімен ластаудың, оның ішінде авариялық, келісілмеген жаппай шығарындылар мен төгінділердің, өндіріс және тұтыну қалдықтарын орналастырудың, қоршаған ортаны нормативтен тыс ластаудың салдарынан қоршаған ортаға, азаматтардың денсаулығына, жеке және заңды тұлғалардың, мемлекеттің мүлкіне келтірілген залал өтелуге тиіс.

Аталған кодекстің 319 бабының 2) тармақшасында экологиялық құқық бұзушылықтың түрлеріне Қазақстан Республикасының экологиялық заңнамасын мүліктік жауапкершілікке әкеп соғатын бұзушылық жататындығы көрсетілген.

2014 жылдың 10 қазаны мен 13 қарашасы аралығында жоспардан тыс тексеріс жүргізіліп, тексеріс нәтижесінде серіктестіктің Кешенді технологиялық желілер аумағында 23 GС-201.4 компрессорының тоқтап қалуы салдарынан 0,26812 тонна мөлшерінде шикі газ алауда жағылып, атмосфералық ауаға эмиссияға рұқсатсыз 0,1650 тонна ластауыш заттың шығарылғандығы анықталған. Бұл туралы 2014 жылдың 13 қарашасында № 06-9/12 тексеріс актсы жасақталған.

Бұл туралы жауапкердің талап қоюшыға жолдаған 2014 жылдың 01 шілдесіндегі № 1407-205 хатында да баяндалған.

Осыған байланысты, Экология департаментімен 2013 жылдың 13 қарашасында № 06-9/30 хаттама жасақталған.

Атырау қаласының мамандандырылған ауданаралық әкімшілік сотының судьясының 2014 жылдың 25 қарашасындағы қаулысымен жауапкерге Қазақстан Республикасының әкімшілік құқық бұзушылық туралы кодексінің 243 бабы бойынша 594 961 теңге айыппұл салынған.

Қаулы заңды күшіне енген.

Орын алған қоршаған ортаны ластау бойынша талап қоюшымен жауапкерге 6 183 525 теңгеге нұсқама берілген.

Алайда жауапкер нұсқаманы өз еркімен орындамаған.

Қазақстан Республикасының Азаматтық іс жүргізу кодексінің 65 бабына сәйкес әрбір тарап өзінің талабы мен қарсылықтарына сілтеме жасайтын дәлелдемелерін сотқа келтіруі тиіс.

Сот талап қоюшы өкілінің егер сотқа табиғат пайдаланушының қоршаған ортаға эмиссияларға экологиялық рұқсаты бола тұрып, өндірістік қызметін жүзеге асыру барысында қоршаған ортаға нормативтен тыс эмиссия шығарғаны нақты мәлім болса, келтірілген залал жанама әдіспен есептеледі және ластаушы заттар эмиссиясының қоршаған ортаға нормативтен тыс шыққаны туралы мәліметтер қоршаған ортаға келтірілген залалдың дәлелі болып табылады деп түсіндірген уәжімен келіседі.

Жауапкер алауда жағылған шикі газдың құрамындағы ластаушы заттардың қоршаған ортаға эмиссияға рұқсаттың негізінде, шектеулі рауалды шығарынды жобасының көлемнің шеңберінде шығарылғандығына дәлелдемелер келтірген жоқ.

Қазақстан Республикасының Жоғарғы Сотының 2000 жылғы 22 желтоқсандағы № 16 «Соттардың қоршаған ортаны қорғау туралы заңнаманы қолдану тәжірибесі туралы» қаулысының 6 тармағына сәйкес талап қоюшы қоршаған ортаны ластаған зиян келтірушінің кінәсін дәлелдеу міндетінен босатылады.

Анықталғандар негізінде, жауапкердің қоршаған ортаға залал келтіргендігін талап қоюшы сотта дәлелдеген жоқ деп көрсеткен уәжі негізсіз.

Талап қоюшы Экология департаменті анықталған қоршаған ортаға келтірілген залалдың мөлшерін Қазақстан Республикасының Үкіметінің 2007 жылы 27 маусымдағы «Қоршаған ортаны ластаудан келтірілген зиянды экономикалық бағалау туралы» № 535 қаулысына, осы қаулыға Үкіметтің 2010 жылғы 26 қаңтарындағы № 24 қаулысымен бекітілген Ui = (Сiс жүз. - Сқалыпты) х N АЕК х Аі х 10 х К1 х К2  формуласына салып шығарған есебінің дұрыстығына тараптар дау тудырған жоқ. Есептеу тәсіліне соттың да күмәні жоқ.

Талап қоюшы қоршаған ортаға келтірілген залалдың құнын  6 183 525 теңгеге бағалаған.

Сот іс қарау барысында, тараптардың сотта келтірген дәлелдемелерін негізге алып, қоршаған ортаға келтірілген залалдың мөлшері 6 183 525 теңгені құрайтындығын анықтады.

Экологиялық кодекстің 7 бабының 1 бөлігіне сәйкес жер, жер қойнауы, атмосфералық ауа, ормандар мен өзге де өсімдіктер, жануарлар дүниесі, тірі организмдердің гендік қоры, табиғи экологиялық жүйелер, климат және Жердің озон қабаты жойылудан, тозудан, зақымданудан, ластанудан және өзге де зиянды әсерден қорғалуы тиіс.

Ал, жауапкер «Теңізшевройл» жауапкершілігі шектеулі серіктестігі эмиссияға рұқсатсыз атмосфералық ауаға шикі газ шығарып, алауда жағып, нәтижесінде қоршаған ортаға нормадан артық ластаушы заттарды шығарып, еліміздің жеріне, атмосфералық ауасына, ормандар мен өзге де өсімдіктеріне, жануарлар дүниесіне, тірі организмдердің гендік қорына, табиғи экологиялық жүйелерге, климатқа және Жердің озон қабатына зиян келтіріп, осы арқылы мемлекеттік ең негізгі байлығы - адамдардың өміріне, оның денсаулығына зиян келтірді.

Бұндай жағдайда, залалдың мөлшері бағаланып, залал келтірушінің есебінен мемлекет пайдасына өндірілуге жатады.

Бұндай жағдайда, талап қоюшының талабы толықтай қанағаттандыруға, жауапкер «Теңізшевройл» жауапкершілігі шектеулі серіктестігінен мемлекет пайдасына барлығы 6 183 525 теңге өндірілуге жатады.

Қазақстан Республикасының Азаматтық іс жүргізу кодексінің 116 бабының 1 бөлігіне сәйкес жауапкерден мемлекет кірісіне 185 506 мемлекеттік баж өндірілуге жатады.

Анықталғандардың негізінде, Қазақстан Республикасы Азаматтық іс жүргізу кодексінің 217-221, 223 бабтарын, басшылыққа алып, сот

**Ш Е Ш І М Е Т Т І:**

Талап қоюшы «Қазақстан Республикасының Энергетика министрлігі Мұнай-газ кешеніндегі экологиялық реттеу, бақылау және мемлекеттік инспекция комитетінің Атырау облысы бойынша Атырау облысы бойынша экология департаменті» республикалық мемлекеттік мекемесінің «Теңізшевройл» жауапкершілігі шектеулі серіктестігінен мемлекет пайдасына 6 183 525 теңге қоршаған ортаға келтірілген залал құнын өндіру туралы талабы қанағаттандырылсын.

«Теңізшевройл» жауапкершілігі шектеулі серіктестігінен мемлекет пайдасына қоршаған ортаға келтірілген залалдың құны 6 183 525 (алты миллион бір жүз сексен үш мың бес жүз жиырма бес) теңге өндірілсін.

«Теңізшевройл» жауапкершілігі шектеулі серіктестігінен мемлекет пайдасына 185 506 (бір жүз сексен бес мың бес жүз алты) теңге мемлекеттік баж өндірілсін.

Шешімге Қ**азақстан Республикасы Азаматтық іс жүргізу кодексінің 334, 335 бабтарының талабын сақтай отырып,** Атырау облыстық сотының азаматтық және әкімшілік істер бойынша апелляциялық сот алқасына Атырау облысы мамандандырылған ауданаралық экономикалық соты арқылы шешімнің көшірмесін алған күннен бастап 15 (он бес) күн ішінде апелляциялық шағым және (немесе) наразылық келтіруге болады.

Судья Хасан С.Қ.

Көшірме дұрыс:

Судья Хасан С.Қ.

Анықтама:

Шешім заңды күшіне енген жоқ.

Судья Хасан С.Қ.

Шешім заңды күшіне 2015 жылдың « » енді.

Судья Хасан С.Қ.